ประกาศกรมสวัสดิการและคุ้มครองแรงงาน เรื่อง  หลักเกณฑ์และวิธีการแจ้งการส่งมอบงานที่รับไปทำที่บ้าน

ประกาศกรมสวัสดิการและคุ้มครองแรงงาน
ประกาศกรมสวัสดิการและคุ้มครองแรงงาน
เรื่อง
หลักเกณฑ์และวิธีการแจ้งการส่งมอบงานที่รับไปทำที่บ้าน
 

โดยที่ข้อ ๔
แห่งกฎกระทรวงว่าด้วยการคุ้มครองแรงงานในงานที่รับไปทำที่บ้าน พ.ศ. ๒๕๔๗
กำหนดให้นายจ้างผู้ซึ่งส่งมอบงานที่รับไปทำที่บ้านให้ลูกจ้างทำแจ้งให้พนักงานตรวจแรงงานทราบล่วงหน้าก่อนวันส่งมอบ
ตามหลักเกณฑ์และวิธีการที่อธิบดีประกาศกำหนด

อาศัยอำนาจตามความในข้อ ๔
แห่งกฎกระทรวงฉบับดังกล่าว อธิบดีกรมสวัสดิการและคุ้มครองแรงงานจึงออกประกาศไว้
ดังต่อไปนี้

ข้อ ๑ ประกาศนี้เรียกว่า ประกาศกรมสวัสดิการและคุ้มครองแรงงาน
เรื่องหลักเกณฑ์และวิธีการแจ้งการส่งมอบงานที่รับไปทำที่บ้าน

ข้อ ๒[๑]
ประกาศนี้ให้ใช้บังคับตั้งแต่วันที่ ๘ กันยายน พ.ศ.
๒๕๔๗ เป็นต้นไป

ข้อ ๓
ให้นายจ้างผู้ซึ่งส่งมอบงานให้ลูกจ้างแจ้งให้พนักงานตรวจแรงงานทราบล่วงหน้าเป็นหนังสือไม่น้อยกว่าเจ็ดวันก่อนวันส่งมอบงานแต่ละครั้ง
โดยแจ้งด้วยตนเอง แจ้งโดยทางไปรษณีย์ หรือแจ้งโดยทางโทรสาร แล้วแต่กรณี
หนังสือแจ้งการส่งมอบงานที่รับไปทำที่บ้านตามวรรคหนึ่งให้เป็นไปตามแบบท้ายประกาศนี้

ข้อ ๔
ให้นายจ้างแจ้งการส่งมอบงานที่รับไปทำที่บ้านต่อพนักงานตรวจแรงงาน ณ
สถานที่ดังต่อไปนี้
(๑)
กลุ่มงานสวัสดิการและคุ้มครองแรงงานพื้นที่ที่นายจ้างมีสถานประกอบกิจการหรือลูกจ้างมีสถานที่ทำงานตั้งอยู่ในเขตซึ่งได้แก่กลุ่มงานสวัสดิการและคุ้มครองแรงงานพื้นที่ดังต่อไปนี้
(ก)
กลุ่มงานสวัสดิการและคุ้มครองแรงงานพื้นที่ ๑ สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตป้อมปราบศัตรูพ่าย
เขตดุสิต เขตพระนคร และเขตสัมพันธวงศ์
(ข)
กลุ่มงานสวัสดิการและคุ้มครองแรงงานพื้นที่ ๒
สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตจตุจักร
เขตดอนเมือง เขตบางเขน เขตบางซื่อ และเขตหลักสี่
(ค)
กลุ่มงานสวัสดิการและคุ้มครองแรงงานพื้นที่ ๓
สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตดินแดง
เขตพญาไท เขตราชเทวี และเขตห้วยขวาง
(ง)
กลุ่มงานสวัสดิการและคุ้มครองแรงงานพื้นที่ ๔ สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตจอมทอง
เขตทุ่งครุ เขตบางขุนเทียน เขตบางคอแหลม เขตบางบอน และเขตราษฎร์บูรณะ
(จ)
กลุ่มงานสวัสดิการและคุ้มครองแรงงานพื้นที่ ๕
สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตบางรัก
เขตปทุมวัน เขตสาทร และเขตยานนาวา
(ฉ)
กลุ่มงานสวัสดิการและคุ้มครองแรงงานพื้นที่ ๖
สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตคลองเตย
เขตบางนา เขตประเวศ เขตพระโขนง เขตวัฒนา และเขตสวนหลวง
(ช)
กลุ่มงานสวัสดิการและคุ้มครองแรงงานพื้นที่ ๗
สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตคลองสามวา
เขตบึงกุ่ม เขตมีนบุรี เขตลาดกระบัง เขตสะพานสูง และเขตหนองจอก
(ซ)
กลุ่มงานสวัสดิการและคุ้มครองแรงงานพื้นที่ ๘ สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตคันนายาว
เขตบางกะปิ เขตลาดพร้าว เขตวังทองหลาง และเขตสายไหม
(ฌ)
กลุ่มงานสวัสดิการและคุ้มครองแรงงานพื้นที่ ๙
สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตทวีวัฒนา
เขตตลิ่งชัน เขตบางแค เขตบางพลัด เขตภาษีเจริญ และเขตหนองแขม
(ญ)
กลุ่มงานสวัสดิการและคุ้มครองแรงงานพื้นที่ ๑๐
สำหรับนายจ้างที่มีสถานประกอบกิจการหรือลูกจ้างมีสถานที่ทำงานตั้งอยู่ในท้องที่เขตคลองสาน
เขตธนบุรี เขตบางกอกน้อย และเขตบางกอกใหญ่
(๒)
สำนักงานสวัสดิการและคุ้มครองแรงงานจังหวัดที่นายจ้างมีสถานประกอบกิจการหรือลูกจ้างมีสถานที่ทำงานตั้งอยู่ในเขตสำนักงานสวัสดิการและคุ้มครองแรงงานจังหวัดนั้น


ประกาศ ณ วันที่ ๘
กันยายน พ.ศ. ๒๕๔๗
สุรินทร์ จิรวิศิษฎ์
อธิบดีกรมสวัสดิการและคุ้มครองแรงงาน
[เอกสารแนบท้าย]

๑. แบบแจ้งการส่งมอบงานที่รับไปทำที่บ้าน
๒. รายชื่อลูกจ้างที่รับงานไปทำที่บ้าน

(ดูข้อมูลจากภาพกฎหมาย)

























มยุรี/พิมพ์
๑
ธันวาคม ๒๕๔๗
ธัญกมล/ศุภสรณ์/ตรวจ
๑๗
ธันวาคม ๒๕๔๗
A+B

[๑]
ราชกิจจานุเบกษา เล่ม ๑๒๑/ตอนพิเศษ ๙๙ ง/หน้า ๑๑/๘ กันยายน ๒๕๔๗